Eelnõu: EMP ühiskomitee otsus millega muudetakse Euroopa Majanduspiirkonna lepingu XIII lisa (transport) - Ühenduse ühise seisukoha eelnõu /* SEK/2006/0998 lõplik */





[pic] | EUROOPA ÜHENDUSTE KOMISJON | Brüssel 25.7.2006 SEK(2006) 998 lõplik Eelnõu: EMP ÜHISKOMITEE OTSUS millega muudetakse Euroopa Majanduspiirkonna lepingu XIII lisa (transport) - Ühenduse ühise seisukoha eelnõu - (komisjoni esitatud) SELETUSKIRI 1. Nõutava õiguskindluse ja ühtsuse tagamiseks peab EMP ühiskomitee pärast asjaomaste ühenduse õigusaktide vastuvõtmist integreerima need võimalikult kiiresti Euroopa Majanduspiirkonna lepingusse. 2. EMP ühiskomitee peab seepärast võtma vastu lisatud otsuse eelnõu EMP lepingu XIII lisa muutmiseks, lisades sinna hiljuti vastu võetud transpordialase õigustiku . Kõnealune otsus käsitleb järgmist õigusakti: 32006 R 0336 : Euroopa Parlamendi ja nõukogu määrus (EÜ) nr 336/2006, 15. veebruar 2006, mis käsitleb meresõiduohutuse korraldamise rahvusvahelise koodeksi rakendamist ühenduse piires ja millega tunnistatakse kehtetuks nõukogu määrus (EÜ) nr 3051/95 (ELT L 64, 4.3.2006, lk 1) 3. Otsuse eelnõu sisaldab kohandusi EMPi EFTA riikide eriolukorra arvesse võtmiseks. Eespool nimetatud määrust ei kohaldata Norra meresõiduohutuse korraldamise koodeksi suhtes. Otsuses nimetatud tingimustel tehakse kohandusettepanek artikli 3 lõike 2 punkti e suhtes. Norra tegi alates 1990. aastast meresõiduohutuse korraldamise rahvusvahelise koodeksi kohustuslikuks kõigile üle 100 reisija mahutavatele reisilaevadele kõigis merepiirkondades. Siiski kohaldatakse määrust (EÜ) nr 336/2006 ainult ro-ro-tüüpi reisiparvlaevade suhtes C- ja D-klassi merepiirkondades. Seetõttu on Norra õigusaktid rangemad kodumaise laevastiku suhtes, mida EÜ määrus ei hõlma. Norra soovib säilitada kõnealuste laevadega opereerivate ettevõtjate suhtes kehtiva meresõiduohutuse korralduse süsteemi, et tagada kodumaisele laevastikule piisav turvalisuse tase vastavalt Norra rangemale riiklikule seadusandlusele. 4. EMP lepingu rakendamise korda käsitleva nõukogu määruse (EÜ) nr 2894/94 artikli 1 lõike 3 punktis a nähakse ette, et nõukogu võtab vastu ühenduse seisukoha otsuste suhtes, millega täiendatakse ühenduse õigusakte oluliste muudatustega. 5. EMP ühiskomitee otsuse eelnõu esitatakse heakskiitmiseks nõukogule ja seejärel esitab komisjon võimalikult kiiresti ühenduse seisukoha EMP ühiskomitees. Eelnõu: EMP ÜHISKOMITEE OTSUS millega muudetakse Euroopa Majanduspiirkonna lepingu XIII lisa (transport) EMP ÜHISKOMITEE, võttes arvesse Euroopa Majanduspiirkonna lepingut, mida on muudetud Euroopa Majanduspiirkonna lepingut kohandava protokolliga, edaspidi „leping“, eriti selle artiklit 98, ning arvestades järgmist: (1) Lepingu XIII lisa on muudetud EMP ühiskomitee otsusega nr ….[1] (2) Euroopa Parlamendi ja nõukogu 15. veebruari 2006. aasta määrust (EÜ) nr 336/2006, mis käsitleb meresõiduohutuse korraldamise rahvusvahelise koodeksi rakendamist ühenduse piires ja millega tunnistatakse kehtetuks nõukogu määrus (EÜ) nr 3051/95,[2] tuleb inkorporeerida lepingusse, ON TEINUD JÄRGMISE OTSUSE: Artikkel 1 Lepingu XIII lisa muudetakse järgmiselt: 1. Punkti 56t (Euroopa Parlamendi ja nõukogu direktiiv 2005/65/EÜ) järele lisatakse järgmine punkt: ‘56u. 32006 R 0336 : Euroopa Parlamendi ja nõukogu määrus (EÜ) nr 336/2006, 15. veebruar 2006, mis käsitleb meresõiduohutuse korraldamise rahvusvahelise koodeksi rakendamist ühenduse piires ja millega tunnistatakse kehtetuks nõukogu määrus (EÜ) nr 3051/95 (ELT L 64, 4.3.2006, lk 1). Käesolevas lepingus loetakse selle määruse sätteid järgmises kohanduses: Norra puhul tuleb artikli 3 lõike 2 punktis e lugeda järgmiselt: „reisilaevad, välja arvatud: (i) ro-ro-tüüpi reisiparvlaevad, ja (ii) rohkem kui 100 reisijat mahutavad Norra lipu all sõitvad reisilaevad, C- ja D-klassi merepiirkondades, nagu see on määratletud direktiivi 98/18/EMÜ artiklis 4.’” 2. Punkt 56c (nõukogu määrus (EÜ) nr 3051/95) jäetakse välja. Artikkel 2 Määruse (EÜ) nr 336/2006 islandi- ja norrakeelne tekst, mis avaldatakse Euroopa Liidu Teataja EMP kaasandes, on autentsed. Artikkel 3 Käesolev otsus jõustub [kuupäev] tingimusel, et EMP ühiskomiteele on esitatud kõik lepingu artikli 103 lõike 1 kohased teated*. Artikkel 4 Käesolev otsus avaldatakse Euroopa Liidu Teataja EMP osas EMP kaasandes. Brüssel, EMP ühiskomitee nimel eesistuja EMP ühiskomitee sekretärid [1] ELT L … [2] ELT L 64, 4.3.2006, lk 1. * [Põhiseadusest tulenevaid nõudeid ei ole nimetatud.] [Põhiseadusest tulenevad nõuded on nimetatud.]